BCP เริ่มขายน้ำมันดีเซล B20 วันนี้! นำร่องพื้นที่วิกฤตฝุ่นควัน พร้อมวางเป้าทยอยขายทั่วปท.
BCP เริ่มขายน้ำมันดีเซล B20 วันนี้! นำร่องพื้นที่วิกฤตฝุ่นควัน พร้อมวางเป้าทยอยขายทั่วปท.
1 ก.พ. 2562

นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ BCP เปิดเผยว่า บริษัทร่วมสนับสนุนนโยบายของกระทรวงพลังงาน โดยเริ่มจำหน่ายน้ำมันดีเซล B20 ให้กับลูกค้าที่เป็นผู้ประกอบการ กลุ่มอุตสาหกรรม กลุ่มขนส่งสินค้า รถและเรือโดยสารมาตั้งแต่เดือน ก.ค.61 และขณะนี้ได้ขยายการจำหน่ายผ่านสถานีบริการน้ำมันบางจากให้กับรถขนส่งขนาดใหญ่ทั่วไปที่สามารถใช้น้ำมันดีเซล B20 ได้ เพื่อช่วยให้อากาศดีขึ้นและได้ช่วยเหลือเกษตรกรอีกด้วย
โดยระยะแรกจะเริ่มจำหน่ายน้ำมันดีเซล  B20 ที่สถานีบริการน้ำมันบางจาก 5 สาขาในพื้นที่วิกฤตฝุ่นควันในเขตรอบกรุงเทพฯ และปริมณฑล  ได้แก่ พระราม 2 (นาโคก) เพชรเกษม (วังมะนาว)  เทพารักษ์ กม.11  บางบัวทอง และแก่งคอย  โดยมีแผนจะขยายการจำหน่ายไปทั่วประเทศต่อไป
นายศิริ จิระพงษ์พันธ์ รมว.พลังงาน กล่าวว่า กระทรวงพลังงานมีนโยบายขยายการใช้น้ำมันดีเซล B20 ในรถขนส่งขนาดใหญ่ เพราะมีประโยชน์ต่อประเทศหลายด้าน ทั้งช่วยเกษตรกรผู้ปลูกปาล์ม ลดค่าใช้จ่ายภาคขนส่งและช่วยลดค่าฝุ่นควัน ซึ่งทุกฝ่ายพร้อมให้ความร่วมมือขับเคลื่อนการใช้น้ำมันดีเซล B20 ให้มากขึ้น